Erdélyi Magyar Nemzeti Tanács - A csíki EMNT-sek is csatlakoznak a maratonfutókhoz
Főoldal » Hírek » A csíki EMNT-sek is csatlakoznak a maratonfutókhoz
A csíki EMNT-sek is csatlakoznak a maratonfutókhoz
„Ez egy rendkívül fontos ügy, ezért az Erdélyi Magyar Nemzeti Tanács (EMNT) felkarolta a Juhos Gábor által kezdeményezett, Maraton Székelyföldért elnevezésű eseményt, így főtámogatója lett az akciónak” – mondta Tiboldi László, az EMNT csíkszéki elnöke hétfői sajtótájékoztatóján Csíkszeredában.
A sajtótájékoztatón elhangzott: Hargita megyében összesen negyvennégy, Csíkszéken pedig tizenhat településen haladnak majd át a futók, akikhez bárki csatlakozhat gyalogosan, vagy akár biciklivel is. Tiboldi hangsúlyozta: vannak fontos ügyek, amikért érdemes kiállni, ilyen az autonómia ügye is. A siker érdekében áldozatot kell hoznunk, kitartásról kell példát mutatnunk, mert ezek a kezdeményezések rólunk szólnak, a megmaradásunkról, Székelyföld autonómiájáról.
A csíkszéki EMNT szervezet tagjai Marosfőn, szerda délután „veszik át” a gyergyóiaktól a maratoni futókat, akiknek szállást biztosítanak, vízzel, gyümölccsel látják el őket, szaladni fognak velük és népszerűsítik akciójukat. Szeptember 20-án, pénteken Tusnádfürdőt elhagyva a háromszéki EMNT támogatásában folytatják útjukat a futók, majd Sepsiszentgyörgy, Székelyudvarhely, Székelykeresztúr, Erdőszentgyörgy érintésével szeptember 28-án Marosvásárhelyen ér véget a Székelyföld autonómiájáért zajló esemény.
Az atléták szeptember 15-én, vasárnap indultak Marosvásárhelyről. Hargita megyébe hétfő este érkeznek meg, útjuk során facsemetéket ültetnek és minden nap imádkoznak az önrendelkezésért, a megmaradásért.
Juhos Gábor magyarországi és Csató József gyergyóalfalvi maratonfutó egy kilencvenegy települést érintő, teljes Székelyföldet átölelő maratoni futáson vesz részt, a közel 500 kilométeres táv megtételével az autonómia fontosságára kívánják felhívni a figyelmet.